  Майя Бывальцева Удмуртиын йӧлэз басьтон дунъёс юнмало. Со сярысь 25-тӥ инвожое аппарат кенешонын вераз элькунысь гурт возёсъя но сиён-юонъя министр Ольга Абрамова. 20-тӥ инвожолы йӧлэз басьтон дунлэн быдӟалаез 18 манет 90 коньы. Со дыре ик пусйыны кулэ, азьвыл арняен ӵошатыса, со 11 коньылы тросгес. Йӧлэз басьтон дунъёс юнмало Ольга Абрамова, Удмуртиысь гурт возёсъя но сиён-юонъя министрКылем арысь та вакытэн ӵошатыса, дунъёс 21 процентлы кулэсмизы. Нош 2018-тӥ ар кутсконын литрзэ 22 манетэн басьто вал. Ольга Абрамовалэн верамезъя, Белоруссиысь йӧллэсь вузъёсты ваёнъя уретонэз палэнтон «милемыз нош ик со ласянь кӧня ке сюлмаськытоз». Тодэ вайытом, Удмуртиысь гурт возёсъя но сиён-юонъя министерство йӧлэз басьтон дунъёсты юнматон ужрадъёс дася. Соос улосвылын пудо вордонэз азинтонъя 2025-тӥ арозь чаклам концепцие пырыны кулэ. Гурт возёсъя но сиён-.юонъя министрлэн верамезъя, Удмуртиысь агропром огъет вить толэзь ӵоже 995 миллион манет кун юрттэт басьтӥз, со арлы чакламлэсь 45 процентэз. Матысь дыре гуртоослы техникалы, гидъёс пуктонлы субсидиос висъялозы, ӟеч выжыысь пудо вордӥсь возёсъёслы тыронъёс сётозы. Со понна оглом 778 миллион манет чакламын. Кызьы вераз Ольга Абрамова, элькунын умой ужа гуртоослы капчиятэм кредитъёс сётон сӧзнэт. Быдэс кылем ар ӵоже удысэ 4 миллиард манет кредитъёс кыскемын вал ке, туэ 5 толэзь ӵоже гинэ 3 миллиард 644 миллион манет ни.  Тегъёс: дунъёснотарифъёс Удмуртия гуртвозёс йӧл гуртвозёсъяминистерство ОльгаАбрамова  